Mose hi Midian zugba a nɔ jeha 40. E ngɔ yo nɛ e fɔ bimɛ. Ligbi ko nɛ e ngɛ e to ɔmɛ a nɔ hyɛe ngɛ Sinai Yoku ɔ kasa nya a, e na nɔ́ ko nɛ ngɛ nyakpɛ. E na mio tso ko nɛ ngɛ tsoe, se mio tso ɔ sɛ̃! Benɛ Mose hɛ kɛ su tso ɔ he konɛ e hyɛ nɔ́ nɛ ngɛ nɔ yae ɔ, e nu nɛ gbi ko pɛ kɛ je tso ɔ mi ke: ‘Mose! Koo ba o hɛ mi hu! Je o tokota a, ejakaa zugba klɔuklɔu nɔ o daa si ngɛ ɔ nɛ.’ Yehowa lɛ gu bɔfo ko nɔ nɛ e kɛ Mose tu munyu ɔ nɛ.
Mose ye gbeye, lɔ ɔ he ɔ, e ngɔ nɔ́ kɛ ha e hɛ mi. Gbi ɔ de ke: ‘I na bɔ nɛ Israel bi ɔmɛ ngɛ nɔ́ nae ha a. Ma kpɔ mɛ kɛ je Ijipt bi ɔmɛ a dɛ mi, nɛ ma ngɔ mɛ kɛ ya zugba kpakpa ko nɔ. Mo lɛ o maa nyɛɛ ye we bi ɔmɛ a hɛ mi kɛ je Ijipt.’ Anɛ o susuu we kaa nɔ́ nɛ ɔ maa pee Mose nyakpɛ lo?
Mose bi ke: ‘Ke i ya Israel bi ɔmɛ a ngɔ nɛ a bi mi ke mɛnɔ lɛ tsɔ mi ɔ, kɛ ma de mɛ kɛɛ?’ Mawu ha lɛ heto ke: ‘Mo de Israel bi ɔmɛ ke, Yehowa nɛ ji Abraham, kɛ Isak, kɛ Yakɔb a Mawu ɔ lɛ tsɔ mo.’ Mose kpale bi Mawu ke: ‘Nɛ ke a bui mi tue hu nɛɛ?’ Yehowa ha nɛ Mose ná nɔ mi mami kaa e maa ye bua lɛ. Yehowa ha nɛ Mose sake tso nɛ e hɛɛ ɔ kɛ fɔ zugba. Kɛkɛ nɛ tso ɔ plɛ pee sinɔ! Benɛ Mose nu sinɔ ɔ hlemi ɔ, sinɔ ɔ plɛ pee tso ekohu. Lɔ ɔ se ɔ, Yehowa de Mose ke: ‘Ke o pee okadi nɛ ɔ kɛ tsɔɔ mɛ ɔ, a maa na kaa imi lɛ i tsɔ mo.’
Mose de Yehowa ke: ‘I li munyu tumi kpakpa ko.’ Yehowa wo lɛ si ke: ‘Ma tsɔɔ mo nɔ́ nɛ o ma de, nɛ ma ha nɛ o nyɛmi Aaron nɛ ye bua mo.’ Benɛ Mose na kaa Yehowa piɛɛ e he ɔ, e kɛ e yo kɛ e bimɛ ɔmɛ kpale kɛ ho Ijipt ya.
“Nyɛ ko hao ngɛ bɔ nɛ nyɛ maa tu munyu ha, aloo nɔ́ nɛ nyɛ ma de ɔ he, ejakaa a maa tsɔɔ nyɛ nɔ́ nɛ nyɛ ma de ngɛ jamɛ a ngmlɛfia a mi.”—Mateo 10:19